Tienerseuns by skool in hegtenis geneemDie vuurwapen waarop daar beslag gelê is. Foto: SAPD Twee leerders van Port St. Johns in die Oos-Kaap, onderskeidelik 15 en 16 jaar oud, is in hegtenis geneem ná ŉ voorval in ŉ klas waar ŉ onderwyseres ŉ verdagte voorwerp in ŉ leerder se sak gesien en hy geweier het om dit aan haar te oorhandig. Die polisie het in ŉ verklaring gesê twee leerders is aangekla van onderskeidelik die besit van ŉ ongelisensieerde vuurwapen en die onwettige besit van ammunisie. “Dit volg ná ŉ onderwyseres iets in die 15-jarige leerder se broeksak opgemerk en hy geweier het om die item te oorhandig toe sy daarna vra. Die leerder is na die skoolhoof geneem waar ŉ magasyn vir ŉ 9 mm-pistool met sewe patrone oorhandig is.” Die magasyn waarop daar beslag gelê is. Foto: SAPD Nadere ondersoek het die 16-jarige leerder betrek en die polisie het die seun tot by sy huis vergesel waar hy ŉ 9 mm-pistool aan hulle oorhandig het. Hý staan tereg op aanklag van die besit van ŉ ongelisensieerde vuurwapen. Albei leerders het vlugtig in die Port St. Johns-landdroshof verskyn. Hul voogde het hulle vergesel en hulle is daarna in hul voogde se sorg vrygelaat. Die polisie het die toesighouers gewaarsku. Ondersoeke sal gedoen word om te bepaal aan wie die vuurwapen behoort, hoe die leerders die wapen in die hande gekry het en of dit in die uitvoer van enige misdade gebruik is. Die polisie het ouers en voogde aangemoedig om betrokke te wees in hul kinders se lewe en hulself te vergewis van waar die kinders hulle bevind asook die mense saam met wie hulle tyd deurbring. Die leerders sal op 4 Mei weer saam met hul voogde in dieselfde hof verskyn.